કોરોના વાઇરસ: શું 'બદનામ' તબલિગી જમાત વરદાન સાબિત થશે?\nલૉકડાઉન અગાઉ દિલ્હીમાં તબલિગી જમાતની મિટિંગ મળી હતી. એ પછી જમાત સાથે સંબંધિત કોરોના પોઝિટિવના કેસ મોટી સંખ્યામાં મળી આવ્યા હતા. 

દેશના ઘણા વિસ્તારમાં ચેપ ફેલાવવા માટે જમાતના લોકોને જવાબદાર ઠેરવવામાં આવ્યા હતા.

દિલ્હી અને દેશના અન્ય બે રાજ્યોમાં પ્લાઝ્મા થેરપીની ક્લિનિકલ ટ્રાયલ ચાલી રહી છે. 

વિશ્વ આરોગ્ય સંસ્થાના જણાવ્યા અનુસાર કોરોના વાઇરસનો કોઈ ઇલાજ હજી મળ્યો નથી કે રસી પણ બની નથી. રસી બનાવવા માટે ભારત સહિત દુનિયાભરમાં પ્રયાસો ચાલી રહ્યા છે.

'અલ્લાહના આભારી'

પ્લાઝ્મા થેરપીની ટ્રાયલમાં અત્યાર સુધીમાં પ્રોત્સાહક પરિણામો મળ્યા છે. 

દિલ્હીમાં ત્રણ હૉસ્પિટલમાં જમાતના સભ્યોએ રક્તદાન કર્યું છે. એક મહિના સુધી ક્વૉરેન્ટાઇનમાં રહ્યા પછી સાજા થઈને આ લોકો બહાર આવી રહ્યા છે. 

તામિલનાડુના રહેવાસી ફારૂક બાસા દસ જમાતીમાંથી એક છે જેમણે રવિવારે પ્લાઝ્મા ડોનેટ કર્યું છે. તેમણે બીબીસી સાથેની વાતચીતમાં કહ્યું કે, દેશના લોકોને મદદરૂપ થઈને પોતે ખુશ છે. 

તેમણે કહ્યું, "મીડિયામાં કોરોના પોઝિટિવના કારણે અમારી છાપને બહુ નુકસાન કરવામાં આવ્યું છે. પરંતુ અલ્લાહની મહેરબાની છે કે અમે આ કદમ ઉઠાવી રહ્યા છીએ અને (પ્લાઝ્મા આપવાથી) અમારી છાપમાં સુધારો થશે."

જમાત અને કોરોનાનું કલંક

દિલ્હીમાં તબલિગી જમાતનો કાર્યક્રમ થયો તે પછી એવા સમાચારો વહેતા થયા કે તેમના કારણે દેશભરમાં ચેપ ફેલાયો છે. 

દિલ્હીના નિઝામુદ્દીનમાં આવેલા તબલિગી જમાતના મુખ્ય કાર્યાલયમાં લૉકડાઉન જાહેર થયું તે અગાઉ માર્ચના બીજા અને ત્રીજા અઠવાડિયે કાર્યક્રમો થયા હતા. 

દેશભરમાં 24 માર્ચે લૉકડાઉનની જાહેરાત કરી દેવામાં આવી તેના કારણે ઘણા લોકો ત્યાં ફસાઈ ગયા હતા. તેમાંથી 250 જેટલા વિદેશી નાગરિકો હતા. 

અહીં એકઠા થયેલા જમાતીઓમાંથી એક હજારથી વધુના કોરોના ટેસ્ટ પૉઝિટિવ આવ્યા અને તેમને ક્વોરૅન્ટીનમાં મૂકી દેવાયા હતા. 

'કોરોના જેહાદી'નું આળ 

પોલીસે જમાતના વડા મોહમ્મદ સાદ કાંધલવી સામે ફોજદારી ગુનો દાખલ કર્યો છે. 

ઈડીના જણાવ્યા અનુસાર મની લૉન્ડરિંગનો કેસ પણ દાખલ કરવામાં આવ્યો છે. મૌલાનાના પરિવાર અને તેમના સમર્થકોનું કહેવું છે કે પોલીસે લગાવેલા આરોપો 'કપોળકલ્પના' જ છે. 

કેટલાક મીડિયામાં તબલિગી જમાતના સભ્યોને 'વાઇરસ' અથવા તો 'કોરોના વાઇરસના વાહક' કહેવામાં આવ્યા હતા. 

સોશિયલ  મીડિયામાં હેશટૅગ 'કોરોના જેહાદી' ટ્રૅન્ડ થયો હતો અને ઘણા જમાતીઓ પર જાણી જોઈને ચેપ ફેલાવાનો આરોપ મૂકાયો હતો....\n\ntl;dr:
તબલિગી જમાતના ડઝનેક લોકો કોરોના ચેપમાંથી સાજા થયા પછી હવે પ્લાઝ્મા આપવા માટે આગળ આવી રહ્યા છે.